
TAARIFA KWA VYOMBO VYA HABARI

MAUAJI YA RAIA YANAYODAIWA KUFANYWA NA POLISI HUKO SONGEA KWA KILE KINACHODAIWA KUWA NI MAZINGIRA YA KISIASA
Chama Cha Kijamii (CCK) kimeanza kukusanya taarifa mbalimbali kutoka kwa wananchi mjini Songea, mkoani Ruvuma, ili kujiweka kwenye nafasi nzuri ya kulishitaki jeshi la polisi kwa mauaji ya watu wane yaliyotokea Jumatona wiki hii.

CCK imefikia hatua hiyo kutokana na kukithiri kwa vitondo vya ukiukwaji wa haki za kibinadamu unaofanywa na jeshi hilo kwa muda mrefuhuku mamlaka zote zikiwa zimekaa kimya. Kwa sisi kama chama tumesikitishwa na kushtushwa na habari za kuuawa kwa Watanzania wenzetu kwa risasi na polisi wakiwa katika mazingira ya kudai haki yao ya msingi yaani haki ya kuishi. Wananchi hao wa mjini Songea walikerwa na kile ambacho wananchi hao wameamini ni kushindwa kwa jeshi la polisi kufuatilia mauaji ambayo yamedaiwa  kuwa  yamekuwa yakitokea kwa muda sasa mjini hapo yakihusishwa na ushirikina. 

Wananchi hao kwa umoja wao na bila kutumia alama za kisiasa na wakitumia haki yao ya kikatiba ya kutoa maoni waliamua kukusanyika pamoja ili kwenda kutoa sauti yao mbele ya viongozi wa kisiasa na wale wa polisi wa mkoa wa Ruvuma. Hata hivyo, badala ya uongozi huo kuweka utaratibu wa kusikiliza maoni na kilio cha wananchi hao, jeshi la polisi liliamua kuwatawanya kwa kutumia nguvu. Ni katika mazingira hayo taarifa za awali zinaonesha watu wawili walifyatuliwa risasi na kufa papohapo na mwingine mmoja kufa baada ya kuanguka katika pikipiki akiwakimbia polisi. 

Hii si mara ya kwanza kwa askari wetu kuwa wepesi wa vidole kutumia risasi kushambulia wananchi wasio na silaha ambao nguvu yao kubwa ni sauti na kelele. 

Kamisheni ya Haki za Binadamu na Utawala Bora ina  mifano ya kutosha ya jinsi jeshi hili lilivyokosa mafunzo ya kuelewa dhana ya haki za raia na haki za binadamu.

Kinachoonekana mara nyingi ni kuwa jeshi hili linajali zaidi haki ya watawala kutawala bila kubughudhiwa na halijali kabisa manung’uniko ya wananchi juu ya watawala hao. Tumeyaona haya Nyamongo, tumeyaona Mbeya,  Arusha, Mwanza, Mwembechai, Pemba na sasa yametokea Songea. 

Ni kwa sababu hiyo sisi kama chama cha siasa ambacho kinaongozwa na dhana ya kujali haki za wananchi na za binadamu, pamoja na kuitaka Tume ya Haki za Binadamu na Utawala Bora kuchunguza kadhia nzima hiyo, tumeazimia kulishtaki jeshi la polisi ili lijifunze kuheshimu haki za binadamu.

Tunapendekeza pia uchunguzi huru kuhusu swala hili ufanywe mara moja chini ya tume ya haki za binadamu na utawala bora na kuona ni kwa jinsi gani jeshi la polisi lilishindwa kushughulikia malalamiko na manung’uniko ya wananchi kwa namna ya hekima na weledi likihakikisha maisha ya wananchi yanakuwa salama na mali za umma zina kuwa salama. Ni kwa sababu hiyo tunapendekeza Kamisheni za haki za binadamu iwachunguze:

a. Kamanda wa Polisi wa Mkoa wa Ruvuma Bw. Michael Kamhanda na kuona ni kwa namnagani ameshughulikia malalamiko ya wananchi na jinsi gani alihusika katika kuwapa askari wa chini ruhusa ya kutumia nguvu kubwa dhidi ya kundi dogo la wananchi wasio na silaha. Vile vile kauli zake mara baada ya tukio hilo zichunguzwe ili kuona ni kwa kiasi gani zilikuwa na ukweli? Je ni kweli wananchi walitaka kuvamia Ikulu na kituo cha polisi? 

b. Kama waandamanaji hawa wengi walikuwa kwenye pikipiki ni kwa vipi waliweza kuwa tishio kwa polisi waliokuwa kwenye magari na silaha? Ni wazi – kiakili tu – waliokuwa wanaendesha pikipiki wasingeweza kuwa wameshikilia silaha mikononi wakati huo huo! Je ni kweli walikuwa tishio kwa polisi kiasi cha kutawanywa kwa nguvu za silaha za moto?

c. Kauli za Mkuu wa Mkoa wa Ruvuma Bw. Said Mwambungu zina ukweli kiasi gani kuwa polisi waliwaua wananchi hao walipokuwa wakijaribu kuwatawanya wananchi waliokuwa wanaandamana kuelekea kwenye majengo ya serikali (waandamanaji walikuwa katika pikipiki!)

d. Kwa vile kamisheni hiyo inazo rekodi za kutosha tu kuhusu kuteswa kwa raia mikononi mwa polisi. Kama ilivyo kwenye ripoti ya mwaka 2007/2008 ambapo tume ilichunguza jinsi mahabusu 17 walivyo kufa kwa kukosa hewa wakiwa mikononi mwa polisi kule Mbeya. Taarifa hiyo na nyingine za baadaye zimeonesha kuwa vipo vitendo vya ukatili na unyanyasaji wa raia mikononi mwa polisi. Tunapendekeza kamisheni hiyo ifanye ziara ya mara moja ya kukutana na wananchi hawa zaidi ya hamsini ambao wanashikiliwa na polisi ili kuhakikisha haki zao za msingi za kiraia na kibinadamu hazikiukwi au wao wenyewe kutishwa wasiweze kusema ukweli wa kile kilichotokea wakiogopa kulipizwa kisasi. 

e. Kamisheni pia imhoji hadharani Kamishna wa Mafunzo wa Jeshi la Polisi Kamishna Paul Chagonja juu ya mafunzo ambayo polisi wetu wanapewa na kumtaka asihusike na uchunguzi wa ndani wa polisi hasa kwa vile tayari ameshatoa hukumu hadharani kuwa mkusanyiko wa wananchi wale mjini Songea ulifanywa na wahuni. Mtu ambaye anaona raia wenye kulalamikia watawala ni wahuni hawezi kuwatendea haki; atapendelea jeshi lake na askari wake badala ya haki za binadamu na raia. 

f. Kamisheni imhoji vile vile Inspekta Jenerali wa Polisi Bw. Said Mwema kwani chini ya utawala wake tumeshuhudia mara kadhaa polisi wakiua wananchi na kuvunja haki mbalimbali za raia na kumtaka atoe maelezo au aachie ngazi. Haijalishi kama yeye ni shemeji ya Rais au vinginevyo haki za raia ni za msingi na hazipaswi kuchezewa na mtu yeyote. 

Ikumbukwe kwamba wakati huu Taifa letu linapitia kipindi kigumu cha wananchi wetu kuamka kisiasa na kutambua haki zao zaidi na zaidi. Tumeshaona katika nchi nyingine ambapo watawala walidhania risasi na vifungo vinaweza kulazimisha wananchi kupiga magoti na wakajikuta wao ndio wanapigishwa magoti. Tusiache taifa letu litawaliwe kama wakati wa wakoloni ambapo wananchi walikuwa wanaogopa jeshi la polisi na hata kushindwa kulipa ushirikiano na jeshi lilijiona liko juu ya wananchi. 

Ni matumaini yetu kuwa hatua hii ya kulipandisha jeshi hili kizimbani litakuwa ni tukio la kihistoria katika kuitikia wito wa kutetea haki za wananchi wetu kabla wananchi wenyewe hawajaamua kutetea haki hizo kwa namna ambayo hatujawahi kuiona katika taifa letu. 

